钦定古今图书集成/明伦汇编/官常典/第213卷 > 刘崇望
## 钦定古今图书集成/明伦汇编/官常典/第213卷 > 刘崇望

按《唐书刘政会传》：“政会七世孙崇望，字希徒，及进士
第，宣歙王凝辟转运巡官。崔安潜帅许及剑南，崇望
兄弟四人同幕府，世以为才。安潜入为吏部尚书，崇
望又以员外郎主南曹，选，事清办。僖宗辛山南王重
荣怨宦竖，不肯率职，时高选使者即河中镌谕使自
新，崇望以谏议大夫持节往，既至，陈君臣大义动之”，
重荣顺服，请诛朱玫自效。使还，称旨，擢翰林学士。昭
宗即位，进中书侍郎、同中书门下平章事。张濬伐太
原，崇望固执不可，濬果败，代为门下侍郎、判度支。玉山都将杨守信反，夜陈兵阙下。帝列兵延喜门，命崇
望守度支库。黎旦，含光门未开，禁卒左右植立，将大
掠长安中。俄闻传呼宰相来者，门辟，崇望驻马劳曰：
“上自将在中营，公等禁军也，不帝前杀贼取功，而苟
欲剽掠成恶名乎？”士皆唯唯。至长乐门，贼望兵至，乃
遁去，军中咸呼万岁。是日，京师不乱，繄其力。进尚书
左仆射。朱全忠谋取徐、泗，表请以大臣代时溥，乃授
崇望武宁军节度使。溥拒命，崇望还为太常卿。会王
珂、王珙争河中，诏以崔引为节度使。珂，李克用婿也。
太原邸吏薛志勤曰：“崔公镇河中，不若光德，刘公于
我公最善。”光德，崇望所居坊也。后李茂贞、王行瑜入
诛执政，坐是贬韶州司马。行瑜诛，克用直其冤，召为
吏部尚书。会王搏以吏部辅政，徙兵部。王建欲并东
川，诏崇望为剑南东川节度使、同中书门下平章事。
未至，建已使王宗涤知留后。崇望乃还，为兵部尚书。
卒，赠司空。